נולד באסמרה (אז באתיופיה) לאדהנום גברה-יסוס ומלשו וולדגביר. הוא בן הקבוצה האתנית התגרית. אחיו הצעיר מת בין גיל שלוש לארבע, ממה שתאודרוס מאמין שהיה מחלת החצבת. מותו של אחיו השפיע עליו בבגרותו לפעול למיגור מחלות בארצו. הוא גדל במדינת תיגראי בצפון אתיופיה. בשנת 1986 סיים תואר ראשון בביולוגיה באוניברסיטת אסמרה. את התואר השני סיים בשנת 1992 באוניברסיטת לונדון בהתמחות באימונולוגיה של מחלות זיהומיות. את הדוקטורט בנושא בריאות קהילתית סיים בשנת 2000 באוניברסיטת נוטינגהאם. הדוקטורט שלו עסק ב"השפעות הסכרים על העברת מלריה באזור תיגראי, צפון אתיופיה ואמצעי בקרה מתאימים".
קריירה בתחום הבריאות.
ראש לשכת הבריאות של אזור תיגראי.
בשנת 2001 מונה לראש לשכת הבריאות האזורית של תיגראי. כראש הלשכה נזקף לזכותו של תאודרוס ירידה של 22.3% בשכיחות האיידס באזור, והפחתה של 68.5% במקרי דלקת קרום המוח. הוא שיפר את מערכות המידע במרפאות ובבית החולים באזור. בתקופתו עלה שיעור החיסונים נגד חצבת ל-98 אחוז מהילדים באזור, וחיסונים כלליים לילדים מתחת לגיל שנה עלה ל-74 אחוזים.
שר הבריאות 2012-2005.
באוקטובר 2005 מונה על ידי ראש ממשלת אתיופיה מלס זנאווי לתפקיד שר הבריאות. תאודרוס הוביל רפורמות בריאותיות חדשניות ומגוונות, ששיפרו משמעותית את הגישה לשירותי הבריאות. בתקופתו השקיעה אתיופיה בתשתית בריאותית, הרחיבה את כוח האדם במערכת הבריאות ופיתחה מנגנוני מימון חדשניים בתחום הבריאות. 40,000 עובדות רפואה קהילתית הוכשרו והחלו לעבוד במרכזי בריאות באזורים כפריים, רופאים ומיילדות השתלבו במערכת הבריאות ברחבי המדינה. תחת תאודרוס, משרד הבריאות פעל להורדה משמעותית בשיעורי תמותה ממחלות שונות: שיעור תמותת תינוקות ירד מ-123 מקרי מוות לאלף לידות, ל-88 מיתות לאלף לידות בשנת 2011. בשנים 2005–2007, שיעור התמותה ממלריה באתיופיה צנח במעל ל-50%. בשיתוף עם UNAIDS וגופים בינלאומיים נוספים, משרד הבריאות באתיופיה השיק בשנת 2005 תוכנית לטיפול תרופתי (אנטי רטרו ויראלי) המדכאת את נגיף ה-HIV ומפסיקה את התקדמות המחלה. הטיפול ניתן ללא עלות בכל רחבי המדינה. בראיון שנתן תאודרוס ב-2009 אמר כי ישנה ירידה קלה בשכיחות ה-HIV באתיופיה ו- 150,000 אנשים מקבלים את הטיפול התרופתי (אנטי רטרו ויראלי).
פעילות בזירה הבינלאומית.
כשר הבריאות של אתיופיה פעל תאודרוס בשלל יוזמות לקידום הבריאות בזירה הבינלאומית. הוא שימש כיושב ראש הארגונים Roll Back Malaria Partnership למיגור המלריה בין השנים 2007–2009, במועצה לתיאום התוכנית למלחמה ב-HIV ובאיידס של האו"ם (2009–2010), הקרן העולמית למאבק באיידס, שחפת ומלריה (2009–2011) ויושב ראש משותף של ארגון PMNCH (שותפות לבריאות האם, היילוד והילד). כמו כן היה חבר בוועד המנהל של הברית העולמית לחיסונים ולאימוניזציה (GAVI) והמכון למדידות ולהערכה בריאותיות (IHME) וארגון הגג לטיפול בשחפת Stop TB Partnership. הוא היה חבר גם במספר צוותי חשיבה בינלאומיים כולל במוסד אספן ושל בית הספר לבריאות הציבור של אונניברסיטת הרווארד.
שר החוץ של אתיופיה (2012–2016).
תאודרוס נבחר לשר החוץ בממשלתו של היילמריאם דסלן בנובמבר 2012.
ביולי 2015 אירח תאודרוס את הכנס הבינלאומי השלישי למימון לפיתוח. בכינוס התקבלה ההחלטה לסייע למדינות הסובלות מעוני באמצעות השגת מטרות לפיתוח בר קיימא במדינות אלו. במסגרת הכינוס אושר AAAA) Addis Ababa Action Agenda) הכולל למעלה ממאה מדדים בתחומי הטכנולוגיה, מדע, חדשנות, מסחר ובניית יכולות וכן ניתן דגש מיוחד על פיתוח ומימון תשתיות של אנרגיה מתחדשת, תחבורה, מים סניטציה ועוד. אולם, מבקרים טענו כי ה-AAAA לא הגיע עם התחיבויות כלכליות של המדינות להוציא את הסכם לפועל.
בפברואר 2014 התפרצה מגפת האבולה במערב אפריקה. בראיון בנובמבר 2014, תאודרוס הביע את אכזבתו מהתגובה עולמית לאבולה והדגיש את חשיבות הסולידריות בשעה שהמגפה מתגברת והמשבר באפריקה הוא מעבר למשבר בריאותי.
יושב ראש ארגון הבריאות העולמי.
ב-24 במאי 2016, בעצרת ארגון הבריאות העולמי (WHO), תאודרוס הכריז על מועמדותו לתפקיד יושב ראש ארגון בתמיכת האיחוד האפריקאי וסיןמולו התמודד דייוויד נבארו שהאשים את תאודרוס שבתקופת כהונתו כשר בריאות הוא הסתיר שלוש התפרצויות של כולרה באתיופיה בשנים 2006, 2009 ו-2011. תאודרוס נבחר ברוב גדול ליושב ראש הארגון ב-23 במאי 2017. הוא היושב ראש הראשון של הארגון מאפריקה ושאינו רופא.
מגפת הקורונה (2019–2020).
ב-30 בינואר 2020, הגדיר תאודרוס את התפשטות מגפת הקורונה כמצב חירום בינלאומי. כחודש וחצי לאחר מכן, ב-11 במרץ 2020, במסיבת עיתונאים, הוא הכריז על הקורונה כמגפה עולמית. ביקורות הופנו כלפי תאודרוס וה-WHO שהכריזו על הקורונה כמגפה מאוחר מדי, וכי יחסיו הקרובים של תאודרוס עם הממשל הסיני הביאו לדחיית הכרזת הקורונה כמגפה.
ב־14 בינואר 2020 צייץ הארגון בחשבון הטוויטר שלו שממשלת סין "לא מצאה עדות ברורה להדבקה מאדם לאדם של נגיף הקורונה החדש". בנוסף, ב-3 בפברואר אמר תאודרוס כי “הפסקת טיסות נרחבת אינה נדרשת כדי להביס את הנגיף הסיני”. בעקבות הביקורות על הארגון, החליט נשיא ארצות הברית דונלד טראמפ, להקפיא את המימון האמריקני לארגון, צעד שספג גם הוא ביקורות.
בתחילת אפריל 2020 אמר תאודרוס כי מאז תחילת המשבר הוא מקבל איומים על חייו והערות גזעניות. הוא ציין כי מקורו של הקמפיין נגדו הוא מטאיוואן, ושמשרד החוץ המקומי יודע על כך ואף תומך בו. שר החוץ של טאיוואן דחה מכול וכול את הטענות של תאודרוס ודרש ממנו להתנצל. נשיאת טאייוואן, צאי אינג-ון, הגיבה לטענות ואמרה: "אם המנכ"ל טדרוס יכול היה לעמוד בלחץ מסין ולבוא לטאיוואן לראות את המאמצים של טאיוואן במלחמתה ב- COVID-19 בעצמו, הוא היה יכול לראות שהעם הטאיוואני הוא הקורבן האמיתי של יחס לא הוגן". תגובתה של נשיאת טאיוואן באה על רקע הרחקתה של טאייוואן מ-WHO בלחץ סין. בשנת 2020 הופיע ברשימה השנתית של האנשים המשפיעים בעולם של מגזין טיים - טיים 100.
רחל ניסים
רחל (שלי) ניסים (2 בדצמבר 1937 – 2 במאי 2012) הייתה אדריכלית ישראלית שפעלה בעיקר ב.
ביוגרפיה.
ניסים נולדה בפלובדיב שבדרום בולגריה בשם רחל, אך דבק בה הכינוי שלי (שבא מהשם רשל). עם פרוץ המלחמה המשיכה המשפחה להתגורר בעירם והם אף ניצלו מגירוש ברכבת משלוח שיועדה להישלח לאושוויץ. אביה נשלח לעבודה במחנה עבודה אך המשפחה ניצלה. ב-1948, זמן קצר לאחר שאחיה הבוגר היגר לארץ ישראל במסגרת עליית הנוער, היגרה גם היא עם הוריה. במשך שנים אחדות גרו במעברה בלוד בתנאים ירודים ובעוני, אך עדיין הצליחה להגיע להישגים בלימודי התיכון והוקפצה שתי כיתות. לאחר שירות צבאי בחיל האוויר פנתה ב-1957 ללימודי אדריכלות בטכניון בחיפה. בשונה מעמיתיה ללימודים שהגיעו ממשפחות מבוססות, הייתה ניסים חריגה גם בהיותה אשה. במהלך לימודיה נישאה עם מרדכי ניסים שעבד כעוזר רוקח ויחד הם עברו להתגורר בתל אביב. ב-1962 נולדה בתם הבכורה נירית ושלוש שנים לאחר מכן נולדה בתם השנייה שרית.
ניסים עבדה במשרדי אדריכלים פרטיים עם לגמר לימודיה וב-1965 הצטרפה כאדריכלית שכירה למחלקת התכנון של תנועת הקיבוץ המאוחד. במחלקה עבדה לצד אדריכלים כמו חנן הברון, נעמי יודקובסקי, ארנונה אקסלרוד וויטוריו קורינלדי. במסגרת זו תכננה מבני מגורים ומבני ציבור בקיבוצי התנועה בכל רחבי הארץ. ב-1989 עם סגירת המחלקה שבאה בעקבות משבר הקיבוצים, פעלה תקופה קצרה של שנתיים באופן עצמאי והתמקדה בתכנון בתי מגורים פרטיים. בתום התקופה הצטרפה לצוות האדריכלים במשרדו של האדריכל שלמה גנדלר שם פעלה עד סמוך לפטירתה ב-2012.
בן זימר
בנג'מין זימר (באנגלית: Benjamin Zimmer; נולד בשנת 1971) הוא בלשן אמריקאי, לקסיקוגרף ופרשן לענייני שפות. הוא בעל טור על שפות ב"וול סטריט ג'ורנל" ועורך תורם ב"אטלנטיק". הוא היה בעבר בעל טור על אודות שפות ב"הבוסטון גלוב" ובמגזין "הניו יורק טיימס", ועורך המילונים האמריקאיים בהוצאת אוניברסיטת אוקספורד. זימר היה בעבר גם עורך בכיר של Vocabulary.com ו- VisualThesaurus.com.
קריירה.
זימר סיים את לימודיו באוניברסיטת ייל בשנת 1992 עם תואר ראשון בבלשנות, והמשיך ללמוד אנתרופולוגיה בלשנית באוניברסיטת שיקגו. על מחקריו בשפות אינדונזיה קיבל מלגות מהקרן הלאומית למדע, מתוכנית פולברייט, ומהמועצה לחקר מדעי החברה . הוא לימד באוניברסיטת קליפורניה בלוס אנג'לס, במכללת קניון ובאוניברסיטת ראטגרס.
בשנת 2005 נבחר זימר לעוזר מחקר במכון למחקר במדעים קוגניטיביים של אוניברסיטת פנסילבניה, ותרם באופן קבוע ל-Language Log, בלוג קבוצתי בנושא שפה ובלשנות. הוא נבחר לעורך המילונים האמריקאיים בהוצאת אוניברסיטת אוקספורד בשנת 2006, ובשנה שלאחר מכן השיק את "From A to Zimmer" ("מ-A ל-Zימר"), טור לקסיקוגרפיה שבועי בבלוג ההוצאה.
בשנת 2008 מונה זימר למפיק בפועל של Visual Thesaurus, כלי עזר אינטראקטיבי מבית Thinkmap בע"מ. הוא עורך את התוכן המקוון של Visual Thesaurus ושל אתר האחות שלו, Vocabulary.com, וכותב טור קבוע בנושא מקורות מילים שכותרתו "Word Routes".
מחקריו של זימר על מקורות המילה צוטטו לעיתים קרובות בטור "On Language" של ויליאם ספייר במגזין "ניו יורק טיימס". ב-11 במרץ 2010, הודיע עורך המגזינים של ה"טיימס", ג'רלד מרזורטי , על מינויו של זימר למחברו החדש של הטור "On Language", לאחר שספייר, קודמו ומייסד הטור, מותו בסוף 2009. הטור האחרון של זימר במדור "On Language" פורסם ב-27 בפברואר 2011.